**Pasvalio rajono savivaldybės taryba**

**projektas**

**reg. Nr. T-40**

**2.2. darbotvarkės klausimas**

**Sprendimas**

**Dėl SUTIKIMO DALYVAUTI PARTNERIO TEISĖMIS ,,TŪKSTANTMEČIO MOKYKLŲ“ PROGRAMOJE**

2022 m. vasario d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, ,,Tūkstantmečio mokyklų“ programos, patvirtintos Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 ,,Dėl ,,Tūkstantmečio mokyklų“ programos patvirtinimo“, 17.1 papunkčiu, Pasvalio rajono savivaldybės taryba nusprendžia:

 1. Sutikti dalyvauti partnerio teisėmis „Tūkstantmečio mokyklų“ programoje (toliau – Programa).

2. Padengti pagal Programą įgyvendinti visas netinkamas finansuoti, tačiau **Programai įgyvendinti** būtinas išlaidas ir tinkamas išlaidas, kurių nepadengia Programos projekto finansavimas.

 3. Įgalioti Pasvalio rajono savivaldybės administracijos direktorių pasirašyti dokumentus susijusius su Programos įgyvendinimu.

 4. Nustatyti, kad šis sprendimas skelbiamas Teisės aktų registre ir Pasvalio rajono savivaldybės interneto svetainėje www.pasvalys.lt.

 Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

vyriausioji specialistė Virginija Bajoriūnaitė

2022-02-02

Suderinta DVS Nr. RTS-39

Pasvalio rajono savivaldybės tarybai

**AIŠKINAMASIS RAŠTAS**

**Dėl SUTIKIMO DALYVAUTI PARTNERIO TEISĖMIS ,,TŪKSTANTMEČIO MOKYKLŲ“ PROGRAMOJE**

2022-02-02

Pasvalys

1. **Sprendimo projekto rengimo pagrindas.**

 Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 ,,Dėl ,,Tūkstantmečio mokyklų“ programos patvirtinimo“ patvirtinta ,,Tūkstantmečio mokyklų“ programa (toliau – Programa) ir VšĮ Europos socialinio fondo agentūros (toliau – ESFA) kvietimas teikti paraiškas

<https://www.esf.lt/lt/susisiekite-su-mumis/noriu-teikti-paraiska/tukstantmecio-mokyklu-programa/846>

**2. Sprendimo projekto tikslai ir uždaviniai.**

Sutikti dalyvauti ,,Tūkstantmečio mokyklų“ programoje partnerio teisėmis.

**3.** **Kokios siūlomos naujos teisinio reguliavimo nuostatos ir kokių rezultatų laukiama.**

 ,,Tūkstantmečio mokyklų“ programos siekiamas rezultatas – kiekvienam besimokančiajam sukurtos lygiavertės ir šiuolaikiškos kokybiško ugdymo(si) sąlygos, lemiančios geresnius mokinių pasiekimus ir mažesnius pasiekimų atotrūkius tarp mokyklų ir savivaldybių.

 Programos uždaviniai:

- skatinti kiekvienoje savivaldybėje pokyčius, nukreiptus į veikiančių mokyklų stiprinimą ir mokinių pasiekimų gerinimą jose;

- diegti mokyklose socialines inovacijas, padedančias mokyklų bendruomenėms edukacinėmis priemonėmis įveikti arba sumažinti socialinių veiksnių (nepalanki mokinio socialinė, ekonominė ir kultūrinė aplinka, nepakankamas švietimo paslaugų prieinamumas ir pan.) įtaką mokinių, jų šeimų, vietos bendruomenės ir visuomenės socialinei raidai ir vystymuisi;

- įgalinti mokyklų pedagoginius darbuotojus kuo anksčiau atpažinti individualius ugdymo(si) poreikius ir pagal kiekvieno galias ugdyti įvairių ugdymosi poreikių turinčius mokinius;

- diegti tinklaveika grįstą ugdymo organizavimą, atveriant galimybes materialiaisiais bei žmogiškaisiais ištekliais naudotis kitų mokyklų mokiniams ir mokytojams;

- modernizuoti mokyklų infrastruktūrą, siekiant įveiklinti turimą bei, esant poreikiui, sukurti naują.

Pagal nustatytus reikalavimus dalyvauti programoje gali būti teikiamos mokyklos, kuriose pagal priešmokyklinio ir bendrojo ugdymo programas besimokančių mokinių skaičius, įskaitant visus jos skyrius, einamųjų mokslo metų rugsėjo 1 d. yra ne mažesnis kaip 200.

Programoje dalyvaujančių mokyklų veikla bus tobulinama lyderystės, įtraukiojo, kultūrinio ugdymo, gamtos mokslų, technologijų, inžinerijos, matematikos mokslų ir kūrybiškumo (STEAM) srityse.

Savivaldybė kartu su Europos socialinio fondo agentūros (ESFA) paskirtais ekspertais turės parengti Pažangos planą, kuriame numatomos mokyklų veiklos tobulinimo priemonės, rezultatų rodikliai ir t.t.

**4. Skaičiavimai, išlaidų sąmatos, finansavimo šaltiniai**.

Programą įgyvendina:

- VšĮ Europos socialinio fondo agentūra (ESFA), atsakinga už Programos įgyvendinimo koordinavimą ir stebėseną: Tūkstantmečio mokyklų akademijos, sudarytos iš švietimo ekspertų, suformavimą ir jos veiklos vystymą, už savivaldybių ekspertinį konsultavimą rengiantis įgyvendinti Programą bei Programos įgyvendinimo metu, Pažangos planų dermės su Programos uždaviniais ir siekiamais rezultatais užtikrinimą, jungtinių veiklos sutarčių sudarymą, centralizuotų pirkimų vykdymą, dvigubo finansavimo prevenciją, lėšų pervedimus bei atsiskaitymą už Programos vykdymą;

- savivaldybės, atsakingos už Pažangos planų parengimą, jų suderinimą su Tūkstantmečio mokyklų akademijos ekspertais, Programoje dalyvaujančių mokyklų atranką, investicijų paskirstymą ir periodišką atsiskaitymą ESFA už patirtas išlaidas bei pasiektus rezultatus.

- VšĮ Centrinė projektų valdymo agentūra, atsakinga už Programos administravimą.

Preliminari galima didžiausia finansavimo suma savivaldybei, eurais (neįskaitant PVM) – 1 500 000,00.

Pareiškėjas (ESFA) ir (arba) partneris (Savivaldybė) savo iniciatyva ir savo ir (arba) kitų šaltinių lėšomis gali prisidėti prie projekto įgyvendinimo. Projekto tinkamų finansuoti išlaidų dalis, kurios nepadengia projektui skiriamo finansavimo lėšos, turi būti finansuojama iš projekto vykdytojo ir (ar) partnerio (-ių) lėšų.

Savivaldybės biudžeto lėšos gali būti reikalingos investiciniam projektui parengti (jei Pažangos plane suplanuotų investicijų į infrastruktūrą ar ilgalaikį turtą suma viršys 1 mln. Eur).

Pagal Programos 43.1 ir 43.2 punktus numatyta, kad įgyvendinimo metu savivaldybei:

43.1. pakeitus sprendimus, lėmusius finansavimo skyrimą Programos lėšomis, finansavimas yra nutraukiamas, o pradėtų veiklų įgyvendinimas baigiamas savivaldybės lėšomis;

43.2. nepasiekus savivaldybei privalomų Programos ir (ar) savivaldybės pasirinktų pažangos pasirenkamųjų rodiklių reikšmių, numatytų Pažangos plane ir jungtinės veiklos sutartyje, galutinis savivaldybei skirtas finansavimas proporcingai nepasiektoms rodiklių reikšmėms gali būti mažinamas ne daugiau kaip 10 procentų.

Programos įgyvendinimą reglamentuoja 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos Švietimo plėtros programos pažangos priemonės Nr. 12-003-03-01-01 „Įgyvendinti „Tūkstantmečio mokyklų“ programą“ aprašas, patvirtintas Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-139 ,,Dėl 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos Švietimo plėtros programos pažangos priemonės Nr. 12-003-03-01-01 „Įgyvendinti „Tūkstantmečio mokyklų“ programą“ aprašo patvirtinimo“.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Savivaldybės, ketinančios dalyvauti pirmajame Programos sraute, ne vėliau kaip per 8 savaites (iki 2022 m. kovo 28 d.) nuo kvietimo paskelbimo dienos apie ketinimą dalyvauti Programoje turi informuoti ESFA elektroniniu paštu, paskelbtu kvietime, ir pateikti:

- savivaldybės tarybos sprendimą dėl sutikimo dalyvauti Programoje (nuorodą į dokumentą, paskelbtą Teisės aktų registre);

- paskutinių metų savivaldybės pažangos ataskaitą (nuorodą į ataskaitą Švietimo valdymo informacinėje sistemoje (ŠVIS)).

**7. Sprendimo projekto antikorupcinis vertinimas.**

Neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Švietimo ir sporto skyrius. Švietimo ir sporto skyriaus vedėjas dr. Gvidas Vilys

 PRIDEDAMA:

1. ,,Tūkstantmečio mokyklų“ programa.

2. 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos Švietimo plėtros programos pažangos priemonės Nr. 12-003-03-01-01 „Įgyvendinti „Tūkstantmečio mokyklų“ programą“ aprašas.

Švietimo ir sporto skyriaus vyriausioji specialistė Virginija Bajoriūnaitė